Diari Oficial de la Generalitat Valenciana


Sumari del DOGV 4341, del 23-09-2002 (2002/9688)

ACORD de 22 de juliol de 2002, de la Comissió Territorial d'Urbanisme de Castelló, relatiu a la modificació puntual núm. 31 del Pla General d'Ordenació Urbanasobre canvi dotacional RV i SP a TD, en el municipi de l'Alcora.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4341

Data del DOGV
:   23-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9688


Data del document
:   22-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 22 de juliol de 2002, de la Comissió Territorial d'Urbanisme de Castelló, relatiu a la modificació puntual núm. 31 del Pla General d'Ordenació Urbanasobre canvi dotacional RV i SP a TD, en el municipi de l'Alcora. [2002/9688]
  
Vist l'expedient relatiu a la modificació puntual núm. 31 del Pla General d'Ordenació Urbana sobre canvi dotacional RV i SP a TD, en el municipi de l'Alcora, i de conformitat amb els següents,
  
Antecedents
  
Primer
  
El ple de l'Ajuntament en la sessió celebrada el 20 de març de 2002 va acordar sotmetre a exposició pública la modificació núm. 31 del Pla General, mitjançant edictes inserits en el periòdic Mediterráneo de 3 d'abril de 2002 i en el DOGV núm. 4.225 de 10 d'abril de 2002. Durant el període d'exposició pública no es va produir cap al·legació i atés que tant en l'acord pel qual se sotmet a exposició pública com en els edictes publicats es va assenyalar que, en el cas que no es presentara cap al·legació, s'entendria aprovat provisionalment, queda per tant aprovat el projecte de modificació núm. 31 del Pla General.
  
Segon
  
La documentació aportada consistix en memòria informativa, memòria justificativa, plànols d'informació i plànols d'ordenació de la modificació proposada, relatius a l'àmbit del sòl urbà residencial afectat pels canvis.
  
Tercer
  
El planejament vigent aprovat el 28 de novembre de 1989 va deixar en situació de fora d'ordenació part d'una dotació municipal amb l'aparent propòsit d'augmentar la superfície de xàrcia viària en un encreuament de carrers. L'objecte de la modificació és ara rectificar l'alineació de manera que quede l'edifici dotacional dins d'ordenació ajustant les alineacions al perímetre de l'edificació existent, de manera que la pèrdua de superfície de xàrcia viària es compensa amb l'augment de la superfície de sòl dotacional, que en compte de qualificar-se de dotacional SP té la categoria de TD assistencial, seguint els criteris de l'article 30 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, en avant RPCV.
  
En la memòria justificativa s'indica que la disminució de la superfície de xàrcia viària no empitjora la solució del trànsit rodat en esta intersecció viària, la resolució de la intersecció és molt dificultosa tal com es pretén en el planejament vigent pel desnivell topogràfic de la zona, i es considera necessari que part dels vials tinguen un tractament per a vianants. Finalment, s'assenyala que en la superfície ocupada per l'antic ús dotacional es pretén ara ubicar un Centre de Dia el projecte del qual es veuria millorat amb l'augment de superfície previst per la modificació i és, per tant, una millora substancial per a l'interés públic local.
  
Fonaments de dret
  
Primer
  
La tramitació de la modificació ha sigut correcta, de conformitat amb el que establixen els articles 38 i següents de la LRAU.
  
Segon
  
La documentació està completa, als efectes del compliment del que establix l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà, en el sentit de reajustar unes alineacions i canviar l'ús dotacional previst d'una parcel·la que de servici públic passa a ser assistencial, sense que per això es produïsca minva de sòl reservat a dotacions públiques ni cap augment d'aprofitament lucratiu privat.
  
Tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, i en estos casos l'administració d'àmplia llibertat per a elegir la forma en què el territori ha de quedar ordenat.
  
Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'estes determinacions es tracte, aquella discrecionalitat ha de ser realitzada per l'Ajuntament, des de la representació que li conferix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en avant LRAU) arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat.
  
Cal únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?.
  
Quart
  
Els canvis que s'introduïxen, fonamentats en criteris de racionalitat, es plantegen en determinacions sobre les quals res cal objectar en respecte de l'autonomia municipal, i sobre la qual s'ha assenyalat explícitament en la memòria l'evident interés públic que la modificació conté, atés l'augment de la parcel·la edificable, necessari per a la millor ubicació que la nova dotació assistencial comporta, per la qual cosa no s'han d'observar cap de les especials cauteles assenyalades en els apartats de l'article 55 de la LRAU i 17 de l'annex al RPCV.
  
Així les coses, i des de l'exercici autonòmic derivat de l'aplicació de l'article 40 i següents de la LRAU, no s'aprecia cap obstacle que puga qüestionar l'aprovació definitiva del document.
  
Cinqué
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme que en el cas de municipis de menys de 50.000 habitants, com és el cas de l'Alcora, tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló acorda aprovar definitivament la modificació puntual núm. 31 del pla general de l'Alcora en la rectificació d'alineacions i canvi d'ús dotacional servici públic a assistencial en una parcel·la del sòl urbà intensiu eixamplament I-B.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 22 de juliol de 2002.- El secretari de la Comissió Territorial d'Urbanisme: Fernando Renau Faubell.